জাল ভোটার কার্ড তৈরীর অভিযোগে গ্রেফতার ১ মহিলা, তদন্তে পুলিশ

বসিরহাট : জাল ভোটার কার্ড তৈরীর অভিযোগে বসিরহাট থেকে গ্রেফতার এক মহিলা। তাকে গ্রেফতার করে ইতিমধ্যেই জিজ্ঞাসাবাদ শুরু করেছে পুলিশ। কেন ওই মহিলা জল নথিপত্র তৈরি করেছিলেন? কি পরিকল্পনা ছিল অভিযুক্ত মহিলার? গোটা ঘটনার তদন্ত করছে পুলিশ।

উত্তর ২৪ পরগনা জেলার বসিরহাট মহকুমার হাড়োয়া থানার কুলটি গ্রাম পঞ্চায়েতের রাধানগর গ্রামের ঘটনা। প্রশাসন সূত্রে খবর, কুলটি গ্রাম পঞ্চায়েতের রাধানগর গ্রামের বাসিন্দা বয়স ৩৫ – র রেহানা বিবির বিরুদ্ধে ভোটার কার্ড জাল করার অভিযোগ। জানা গিয়েছে, অভিযুক্ত মহিলা নকল ভোটার কার্ড বানিয়েছেন। এই ঘটনা হাড়োয়া ব্লক প্রশাসন জানতেই প্রশাসনের তরফে হাড়োয়া থানায় একটি অভিযোগ দায়ের করা হয়। সেই অভিযোগের ভিত্তিতে অভিযুক্ত রেহানা বিবিকে গ্রেফতার করে হাড়োয়া থানার পুলিশ।

আরও পড়ুন: সাড়ে ৩০০ বছরের প্রাচীন রীতি মেনে হাওড়ায় ‘বুড়িমার’ দুর্গাপুজো

সূত্রের খবর, অভিযুক্ত গৃহবধূকে বসিরহাট মহকুমা আদালতে পাঠানো হয়েছে। পুলিশ সূত্রে খবর, অভিযুক্ত পুলিশি হেফাজতের নেওয়ার জন্য আবেদন জানানো হয়। অভিযুক্ত মহিলাকে নিজেদের হেফাজতে নিয়ে জিজ্ঞাসাবাদ করতে চায় পুলিশ। পাশাপাশি গোটা ঘটনার তদন্ত শুরু করেছে পুলিশ। শুধু তাই নয়, প্রশাসনের পক্ষ থেকেও তদন্ত শুরু করা হয়েছে এবং বিষয়টি খতিয়ে দেখা হচ্ছে বলে জানানো হয়েছে।